b'\n_START_ARTICLE_\nMagnetiline vastuv\xc3\xb5tlikkus\n_START_PARAGRAPH_\nMagnetiline vastuv\xc3\xb5tlikkus (inglise k. magnetic susceptibility)  on f\xc3\xbc\xc3\xbcsikaline parameeter, mis iseloomustab materjalide magnetilisi omadusi s\xc3\xb5ltuvalt nende v\xc3\xb5imest tekitada magnetiseeritust v\xc3\xa4lise magnetv\xc3\xa4lja olemasolul. Ehk iseloomustab see materjalide, sh ka mineraalide ja kivimite magnetilisi omadusi. \xc3\x9cldiselt s\xc3\xb5ltub kivimite magnetiline vastuv\xc3\xb5tlikkus selle mineraloogilisest koostisest ja iga mineraali osakaalust. Magnetilist vastuv\xc3\xb5tlikkust kasutatakse eelk\xc3\xb5ige geoloogias settekihtide korreleerumisel ning viimasel ajal ka keskkonnareostuse uuringutel.\n_START_SECTION_\nFerromagnetism\n_START_PARAGRAPH_\nT\xc3\xb5eliste ferromagnetiliste ainete vastuv\xc3\xb5tlikkus on positiivne. Kui ferromagnetiline aine asetada magnetv\xc3\xa4lja, siis indutseerub temas rakendatud v\xc3\xa4ljaga samasuunaline magnetiseeritus. P\xc3\xb5hjuseks on ferromagneetikutes esinevad paaritud elektronid, mis tiirlemisel tekitavad dipoole. V\xc3\xa4lise v\xc3\xa4lja rakendamisel orienteeruvad dipoolid \xc3\xbcksteisega paralleelselt nii, et moodustavad \xc3\xbchise magnetmomendiga magnetdomeene. Ferromagneetikute magnetilise vastuv\xc3\xb5tlikkuse v\xc3\xa4\xc3\xa4rtused on vahemikus 104 kuni 107 \xc3\x97 10\xe2\x81\xbb\xe2\x81\xb6 SI \xc3\xbchikut.\n_START_SECTION_\nAntiferromagnetism\n_START_PARAGRAPH_\nAntiferromagnetiliste ainete domeenide orienteeritus on antiparalleelne ning nende magnetiseerituse vektorid taandavad \xc3\xbcksteist. Kokkuv\xc3\xb5tvalt puudub antiferromagnetilistel ainetel magnetiseeritus.\n_START_SECTION_\nFerrimagnetism\n_START_PARAGRAPH_\nFerrimagnetiliste ainete puhul on tegemist antiparalleelselt suunatud domeenidega, kuid erineva suuna magnetiseerituse vektorid ei ole v\xc3\xb5rdsed. Seega omandavad ferrimagnetilised materjalid magnetilise vastuv\xc3\xb5tlikkuse v\xc3\xa4\xc3\xa4rtuse 1 \xc3\x97 10-5 SI \xc3\xbchikut ja k\xc3\xa4ituvad paramagneetikutena.'